钦定古今图书集成/理学汇编/文学典/第168卷 > 《庚戌过浯溪读中兴碑》李曾伯
## 钦定古今图书集成/理学汇编/文学典/第168卷 > 《庚戌过浯溪读中兴碑》李曾伯

峿山一何青，浯水一何绿。上有唐朝碑，苍崖与天矗。
清庙仿遗音，《灵武》号《实录》。其笔走风雷，其文贵金玉。
曾经两贤手，足耀千载目。后来纪名氏，前镵后且续。
岂无黄绢词，中寓白圭读。一词不敢措，我惧此碑辱。
虽然勿泥古，咏叹岂不足。岳将降甫申，吾皇车攻复。
将墨东海水，且汗南山竹。勒功岱嵩顶，岂曰清溪曲。